钦定古今图书集成/明伦汇编/官常典/第657卷 > 《盩厔县丞厅壁记》沈亚之
## 钦定古今图书集成/明伦汇编/官常典/第657卷 > 《盩厔县丞厅壁记》沈亚之

盩厔道巴、汉、三蜀，南极山，不尽三十里，北阻渭，短长
之补，与南而近。其野半为泽麓，故鼠倚穑而居，虽善
捕伐，不能无伤于稼。说者以为汉武帝尝夜出射熊，
于是而田人辄留，执帝从者。由此观之，民情阻狠，古
为难理。时犹逼畏指谏即稍罢。然佞臣竟以帝耻不
忘，遂籍民人田为五柞长杨矣。今又徙瓯越卒，留戍
邑中，神策亦屯兵角居，俱称“护甸。”而三蜀移民，游手
其间，市闾杂业者多于县人十九，趋农桑者十五。又
有太子家田及竹囿，皆募其佣艺之。由是富民豪农，
颇输名买，横缓急以自蔽匿。民冒名欺偷，浮诈相谬，
虽贤宰处之，而丞与曹或不类，亦不能尽枉直之情
也。夫丞之职也，赞宰之政以条诸曹，其有不便于民
者，丞能得不可。今丞也，余从祖居之，既满岁，民诤不
作。如此，则宰之所宰，丞之所赞，可谓知方也已。长庆
初，余思相如进谏之风，南历长杨，至于射熊、五柞，访
其遗迹，因退舍是邑，遂悉论山川俗里之事，题于丞
之署云。

哉？前件官两会其课，有劳无疵，亦可谓勤吏矣。可考
中中。